open-index/open-wikipedia-markdown huggingface dataset:
Daniel Farke

**Daniel Farke** (s. 30. lokakuuta 1976) on saksalainen jalkapallovalmentaja. Heinäkuusta 2023 lähtien hän on toiminut Leeds Unitedin päävalmentajana.

## Ura

Farke aloitti pelaajauransa SV Steinhausenissa. Valtaosan urastaan hän pelasi kuitenkin SV Lippstadtissa, jota edusti urallaan kolmeen otteeseen. Hän lopetti pelaajauransa vuonna 2008.

Farken valmennusura alkoi Lippstadtissa, jossa hän pelasi urallaan. Hän luotsasi seuraa kuusi vuotta. Farken johdolla seura voitti Westfalenligan mestaruuden kaudella 2011/12 ja nousi Oberligaan. Seuraavakin kausi päättyi mestaruusjuhliin ja kaudella 2013/14 Lippstadt pelasi jo Regionalligassa. Jätettyään Lippstadtin Farke oli hetken sivussa valmentajan tehtävistä, kunnes marraskuussa 2015 hänestä tuli Borussia Dortmund II:n päävalmentaja.

Toukokuussa 2017 Farke teki kaksivuotisen sopimuksen Englannin Mestaruussarjan Norwich Cityn kanssa. Debyyttikaudellaan Farke luotsasi Norwichin Mestaruussarjan keskikastiin sijalle 14. Kaudella 2018/19 Norwich taisteli Farken johdolla Mestaruussarjan voitosta ja hyvät tulokset poikivat Farkelle kesään 2022 ulottuvan jatkosopimuksen, jonka hän allekirjoitti maaliskuussa 2019. Kausi päättyi lopulta Norwichin mestaruuteen ja nousuun Englannin Valioliigaan kaudeksi 2019/20.

Valioliigassa Norwich ei menestynyt kuten edelliskaudella sarjaporrasta alempana. Joukkue voitti vain viisi ottelua kauden aikana ja putosi sarjajumbona takaisin Mestaruussarjaan. Toinen Valioliiga-kausi alkoi edellistä kehnommin ja Norwich hävisi kauden kymmenestä ensimmäisestä ottelustaan kahdeksan ja pelasi kahdesti tasan. Avausvoitto tuli lopulta 6. marraskuuta 2021, kun joukkue voitti toisen sarjanousijan Brentfordin 1–2. Voitokkaan ottelun jälkeen seura ilmoitti Farken saaneen potkut tehtävistään.

Tammikuussa 2022 Farke teki kesään 2024 ulottuvan sopimuksen Venäjän liigan FK Krasnodarin kanssa. 

Kesäkuussa 2022 Farke teki kolmevuotisen sopimuksen Saksan Bundesliigan Borussia Mönchengladbachin kanssa. Farke johdatti seuran kaudella 2022/23 Bundesliigassa sijalle 10. Kauden jälkeen Mönchengladbach purki Farken sopimuksen.

Heinäkuussa 2023 Farke palasi Englantiin tehtyään nelivuotisen sopimuksen Mestaruussarjaan pudonneen Leeds Unitedin kanssa. Kaudella 2024–2025 Leeds voitti Farken alaisuudessa Mestaruussarjan mestaruuden ja nousi takaisin Valioliigaan.

## Saavutukset

* Englannin Mestaruussarja: 2019, 2021, 2025
* Oberliga Westfalen: 2013
* Westfalenliga: 2012

## Lähteet
Amiodaroni

**Amiodaroni** (C25H29I2NO3) on bentsofuraanijohdannaisiin kuuluva orgaaninen yhdiste. Yhdistettä käytetään lääketieteessä useiden rytmihäiriöiden akuuttiin ja pitkäaikaiseen hoitamiseen. Amiodaroni kuuluu WHO:n laatimaan tärkeimpien lääkeaineiden luetteloon.

## Ominaisuudet ja käyttö
Amiodaronin vaikutukset riippuvat sen antotavasta, joka voi olla suoneen annettava ruiske tai suun kautta otettava tabletti. Yhdiste estää erityisesti kaliumionikanavia, mutta salpaa myös natrium- ja kalsiumionikanavia. Ionikanavien salpautumisen seurauksena sydämen repolarisaatio hidastuu, mikä pienentää värähtelytaajuutta. Ionikanavien toiminnan salpaamisen lisäksi amiodaroni estää myös sydämen adrenergisten reseptorien toimintaa. Tämä vaikutus ilmenee ionikanavien salpautumista nopeammin ja amiodaronin käyttö akuuttien rytmihäiriöiden hoidossa perustuu tähän ja tällöin se annetaan ruiskeena laskimoon. Tablettina lääkeaine imeytyy hitaasti ja sen vaikutukset ilmenevät hitaammin. Ionikanavien salpautumisesta seuraa myös PQ-ajan ja QT-ajan pidentymistä.  Amiodaronia voidaan käyttää eteisperäisten (eteisvärinä ja eteislepatus) lisäksi myös sydänkammion rytmihäiriöiden hoitoon.

## Haittavaikutukset
Amiodaronilla on useita haittavaikutuksia. Niitä ovat muun muassa proarrytminen eli rytmihäiriöitä aiheuttava vaikutus, ummetus, vapina, iho-oireet ja valonarkuus ja samentumien muodostuminen sarveiskalvolle. Vakavia haittavaikutuksia ovat maksa- ja kilpirauhastoksisuus sekä keuhkotulehdus sekä keuhkon rakenteellisest muutokset, jopa keuhkofibroosi. Pahimmillaan nämä haittavaikutukset voivat olla jopa hengenvaarallisia.

## Valmistus
Amiodaronin synteesin ensimmäisessä vaiheessa bentsofuraani reagoi butaanihappoanhydridin kanssa Friedel–Crafts-asylointireaktiolla. Muodostuva ketoni pelkistetään alkyyliryhmäksi Wolff–Kishner-pelkistyksellä. Muodostuva välituote reagoi p-metoksibentsoyylikloridin kanssa ja seuraava vaihe on metyylieetteriryhmän poistaminen kuumentamalla pyridiinin kanssa. Aromaattinen ryhmä jodataan jodilla ja viimeinen vaihe amiodaronin synteesissä on reaktio 2-dietyyliaminoetyylikloridin kanssa.

## Lähteet
Kell Areskoug

**Johan Kellgren "Kell" Areskough** (18. elokuuta 1906 Jönköping – 21. joulukuuta 1996 Örebro) oli ruotsalainen aitajuoksija, jonka paras saavutus oli EM-hopea vuoden 1938 Pariisin EM-kisojen 400 metrin aidoissa. Areskougin urheilu-ura ajoittui 1930-luvulle. Hän edusti uransa göteborgilaista Örgryte IS:ää.

Areskoug saavutti vuonna 1929 Ruotsin mestaruuskilpailuissa 400 metrin aidoissa hopeaa. Seuraavana vuonna hän saavutti 400 metrin mestaruushopean lisäksi 110 metrin aidoissa myös mestaruushopean. Vuonna 1931 Areskoug voitti ensimmäisen kerran 400 metrin mestaruuden. Vuoden 1932 päätapahtuma oli Los Angelesin kesäolympialaiset, joissa hän juoksi alkuerissä 54,6, välierissä ennätyksensä 53,2 mennen olympiaennätyksen juosseen Yhdysvaltain Bob Tisdallin vanavedessä toisena finaaliin. Loppukilpailussa Areskoug jäi reilusti välieräajastaan jääden loppukilpailussa kuudenneksi ajalla 54,6. 

Ruotsin mestaruuksia vuodesta 1933 eteenpäin Areskoug otti kuusi kappaletta eli vuosina 1933 ja 1935-1939. Kaikkiaan hän saavutti seitsemän 400 metrin aitojen Ruotsin mestaruutta sekä kuusi hopeaa, joista viisi tuli 110 metrin aidoissa. Vuonna 1940 uraansa päättäessään hän sai 400 metrin aitojen pronssimitalin. Tänä aikana hän edusti Ruotsia Berliinin olympialaisissa 1936, joissa jäi alkueriin ajalla 55,7. Kaksi vuotta myöhemmin Pariisin EM-kisoissa hän saavutti pronssia Ranskan Prudent Joyen voittaessa ja Unkarin József Kovácsin ottaessa hopeaa. Areskougin aika oli 53,6. 

Areskougin päättäessä uraa Ruotsissa nousi vuonna 1940 pinnalle uusi 400 metrin kansainvälinen tähti Sixten Larsson, joka otti Ruotsin mestaruuden Areskougin saadessa viimeisenä Ruotsin mestaruusmitalina pronssia.

## Ennätykset

* 110 m aidat: 14,9 s (1931)
* 400 m: 50,6 (1931)
* 400 m aidat: 53,2 (1932)

## Lähteet
* 
* Kell Areskoug brinkster.net-tietokannassa
* Kell Areskoug sports-reference.com-tietokannassa
* - Kell Areskoug Ruotsin olympiakomitean sivustolla
Paldiskin eteläsatama

**Paldiskin eteläsatama** () on Luoteis-Virossa Paldiskissa Suomenlahden äärellä sijaitseva tavarasatama.

Se on tavarasatama, jonka kautta kulkee lähinnä ro-ro-liikenteenä monenlaista tavaraa: hiili- ja öljytuotteita sekä metalli- ja sahatavaraa. Sataman omistaa Tallinna Sadam -yhtiö.

Sataman välittömässä läheisyydessä pohjoispuolella, Pakrinniemen länsirannalla, sijaitsee Paldiskin pohjoissatama.

## Satamasta liikennöivät laivat
 

## Lähteet
Alfred Schreuder

**Alfred Schreuder** (s. 2. marraskuuta 1972) on alankomaalainen jalkapallovalmentaja ja entinen keskikenttäpelaaja. Hän on toiminut viimeksi Ajaxin päävalmentajana.

## Ura pelaajana

Schreuder pelasi junioritasolla PSV Eindhovenin ja Feyenoordin juniorijoukkueissa. Ammattilaisuransa hän aloitti Feyenoordissa vuonna 1991, muttei saanut juurikaan vastuuta joukkueessa. Hän siirtyi kesällä 1993 Feyenoordista RKC Waalwijkiin.

## Ura valmentajana

Lopetettuaan uransa tammikuussa 2009 Schreuder siirtyi Vitessen apuvalmentajaksi. Hän toimi tehtävässä kauden loppuun saakka. Kesällä 2009 hän siirtyi FC Twenteen. Helmikuussa 2013 hän toimi hetken aikaa Twenten päävalmentajana Steve McClarenin saatua potkut. Schreuderilla ei kuitenkaan ollut valmentajadiplomia, joten hän siirtyi Michel Jansenin apuvalmentajaksi. Schreuder suoritti valmentajatutkintonsa kesällä 2014. Tämän jälkeen Schreuderista tuli Twenten päävalmentaja ja Jansen siirtyi apuvalmentajaksi. Hän sai kuitenkin potkut elokuussa 2015 heikosti alkaneen kauden vuoksi.

Lokakuun lopulla 2015 Schreuderista tuli Huub Stevensin apuvalmentaja TSG 1899 Hoffenheimissa. Stevensin jätettyä tammikuussa 2016 seuran ja Julian Nagelsmannin noustua päävalmentajaksi jatkoi Schreuder uuden valmennustiimin apuvalmentajana. Schreuder jätti Hoffenheimin tammikuussa 2018 siirtyen Erik ten Hagin apuvalmentajaksi Ajaxiin.

Maaliskuussa 2019 TSG Hoffenheim vahvisti, että Schreuder palaa seuraan päävalmentajaksi kesällä 2019. Hänen sopimuksensa seuran kanssa on kolmivuotinen.

Kesäkuussa 2020 TSG Hoffenheim paljasti, että Schreuder lopetti työnsä seuran päävalmentajana. Schreuderin lähdön taustalla olivat erilaiset näkemykset seuran tulevaisuudesta ja kehittämisestä.

Elokuussa 2020 Schreuder liittyi Ronald Koemanin valmennustiimiin ja hänestä tuli FC Barcelonan apuvalmentaja. Schreuder sai Koemanin ja muun valmennustiimin tavoin potkut marraskuun alussa 2021. Schreuderin johdolla Club Brugge hävisi vain yhden kevätkauden otteluistaan ja nousi liigan runkosarjan kakkossijalta mestariksi. Kauden jälkeen Schreuder siirtyi Ajaxin päävalmentajaksi kesään 2024 ulottuvalla sopimuksella. 

Schreuderin johdolla Ajax aloitti kauden 2022/23 vahvasti ja hävisi vain yhden kauden 10 ensimmäisestä liigaottelustaan. Kauden edetessä tulokset kuitenkin kääntyivät ja lopulta Ajax ajautui Schreuderin johdolla voitottomien otteluiden putkeen. Seurajohto erotti hänet 27. tammikuuta 2023, kun Ajax oli pelannut Eredivisiessä 7 ottelua ilman voittoa ja joukkueen edellinen voitto oli marraskuun alusta Mestarien liigasta Rangersia vastaan.Ajax dismiss Alfred Schreuder as manager BBC Football. Viitattu 28.1.2023. 

## Saavutukset valmentajana
* Belgian mestaruus: 2022
 
## Lähteet
Paldiskin pohjoissatama

**Paldiskin pohjoissatama** () on Luoteis-Virossa Paldiskissa Suomenlahden äärellä sijaitseva tavarasatama.

Satamasta on säännöllinen ro-ro-laivaliikenne Hankoon, Kapellskäriin, Pietariin, Belgiaan ja Espanjaan. Sataman omistaa Paldiski Sadamate -yhtiö.

Sataman välittömässä läheisyydessä eteläpuolella, Pakrinniemen länsirannalla, sijaitsee Paldiskin eteläsatama. 

## Satamasta liikennöivät laivat

## Lähteet
Mongolian evankelis-luterilainen kirkko

**Mongolian evankelis-luterilainen kirkko (MELC)** on vuonna 2017 perustettu luterilainen kirkko Mongoliassa.

## Historia
Norjan luterilainen lähetysliitto (NLM) aloitti lähetystyön Mongoliassa vuonna 1994. Vuoden 1998 syyskuussa suomalaisen Lähetysyhdistys Kylväjän ensimmäiset lähetit saapuivat maahan.

Mongolian evankelis-luterilaisen kirkon perustamisjuhlaa vietettiin Ulaanbaatarissa 31. lokakuuta 2017, tasan 500 vuotta uskonpuhdistuksen alkamisesta. Suomesta mukana olivat Kylväjän työalajohtaja Pentti Marttila, viestintäpäällikkö Outi Rajala sekä hallituksen jäsen Ulla Tulisalo. Norjasta paikalla oli NLM:n ulkomaisen työn johtaja Hjalmar Bø. Lisäksi paikalla olivat maassa työskentelevät lähetit. Kirkon johtajaksi valittiin pastori ja Mongolian teologisen korkeakoulun rehtori Purevdorj Jamsran.

## Organisaatio ja jäsenmäärä
Kirkolla oli vuonna 2017 noin 20 seurakuntaa. Niistä pienimmissä oli noin 15 jäsentä ja suurimmissa noin 100 jäsentä. Yhteensä kirkossa oli noin 500-700 jäsentä.

## Kansainväliset yhteydet
Kirkon työtä tukevat edelleen avustuksin ja lähetystyöntekijöin sekä Suomen evankelis-luterilaisen kirkon Lähetysyhdistys Kylväjä että Norjan kirkon lähetysjärjestö Norjan luterilainen lähetysliitto. Kirkko on mukana Global Confessional and Missional Lutheran Forumissa, jonka julkilausuman se allekirjoitti 31. lokakuuta 2018.

## Lähteet
Sixten Larsson

**Sixten Larsson** (31. heinäkuuta 1918 – 3. helmikuuta 1995) oli ruotsalainen aitajuoksija, jonka paras saavutus oli EM-hopea vuoden 1946 Oslon EM-kisojen 400 metrin aidoissa. Sixten Larssonin urheilu-ura ajoittui 1940-luvulle. Hän edusti uransa aluksi IFK Boråsia, sitten vuoden 1942 IK Vikingeniä ja sen jälkeen jälleen IFK Boråsia.

Larsson aloitti Ruotsin mestaruuskautensa 400 metrin aidoissa vuonna 1940 ja voitti sen jälkeen vielä neljä mestaruutta vuoteen 1944 asti. Hän juoksi 23. elokuuta 1943 Tukholmassa Ruotsin ennätykseksi ajan 52,4. Vuodesta 1946 tuli Larssonille menestyksekäs, sillä hän otti EM-hopeaa Ruotsin ennätysaikaa sivuten 52,4 Suomen Bertel Storskrubbin voittaessa ajalla 52,2 ja pronssin mennessä maanmiehelle ja tulevalle olympiamitalisti Rune Larssonille. 
 
Larssonin ura päättyi 1946 eli hänen uralleen ei toisen maailmansodan vuoksi yhtään olympiakisoja - kisat 1940 ja 1944 oli jouduttu sodan vuoksi perumaan. Uransa jälkeen hänet nimettiin yleisurheilusaavutustensa johdosta yleisurheilun Stora grabbariksi numerolla 100.

## Ennätykset

* 800 m: 1.53,1 (1942)
* 400 m aidat: 52,4 (1943 ja 1946)

## Lähteet
* 
* Rune Larsson brinkster.net-tietokannassa
RecordTV

**RecordTV** on brasilialainen televisiokanava, joka perustettiin 27. syyskuuta 1953. RecordTV on Grupo Recordin omistuksessa.

## Aiheesta muualla

* Virallinen sivusto
Ludwig Kaindl

**Ludwig Kaindl** (13. joulukuuta 1914 Ergoldsbach, Ala-Baijeri – 5. heinäkuuta 1995) oli saksalainen kestävyysjuoksija päämatkanaan 3 000 metrin esteet, jossa hän saavutti parhaan menestyksensä voittamalla vuoden 1938 Pariisin EM-kisoissa hopeaa. Lisäksi hän oli 1940-luvulla viisinkertainen Saksan mestari 1 500 metrillä.

Ludwig Kaindl nousi kansainväliselle huipulle 1930-luvun lopulla. Kaindl nousi olympiamitalisti Alfred Dompertin jälkeen Saksan estejuoksun kärkihahmoksi. Kaindl saavutti vuonna 1937 Saksan mestaruushopeaa Dompertin jälkeen. Seuraavana hän otti ensimmäisen Saksan mestaruutensa ja syksyllä 1938 Pariisin Euroopan mestaruuskisoissa hän oli toinen Ruotsin Larssonin voittaessa.

Seuraavana kolmena vuotena 1940-1942 peräkkäin Kaindl otti Saksan mestaruuden 1 500  metrillä ja edelleen sodan jälkeen Länsi-Saksan mestaruuden vuosina 1946-1947. Vuonna 1949 Kaindl otti jälleen sitten vuoden 1939 mestaruuden 3 000 esteissä. Vuosina 1949 ja 1950 hän oli mukana seuransa TSV Munchenin maastojuoksumitaleita voittaneessa joukkueessa.

Kaindlin ura päättyi 1950-luvun alussa eli hänen uralleen ei toisen maailmansodan ja Saksan osallistumiskiellon vuoksi vuoden 1948 kisoihin tullut yhtään osallistumismahdollisuutta olympiakisoihin.

## Ennätykset

* 800 m: 1.52,6 (1940)
* 1 500 m: 3.50,2 (1939)
* 3 000 m esteet: 9.06,8 (1939)

## Aiheesta muualla
* 
* Ludwig Kaindlin parhaat kisat vuosittain
Kirjastonpuisto

**Kirjastonpuisto** on Tampereen ydinkeskustassa Tammerkosken ja Keskustorin välissä sijaitseva puisto. Se on kaupungin vanhimpia julkisia viheralueita ja osa valtakunnallisesti merkittävää Tammerkosken kansallismaisemaa. 

## Historia

Puisto on saanut alkunsa lehtipuuistutuksista, jotka tehtiin Tampereen ensimmäisen kirkon ympärille 1830-luvulla. Viereisellä tontilla sijaitsi apteekkari Axel Tennbergin hyötypuutarha, joka liitettiin puiston osaksi. Nykyisen muotonsa puisto sai 1920-luvulla, kun alue siirtyi kaupungin omistukseen. Alueella toimineen Frenckellin paperitehtaan rakennuksia purettiin ja puiston keskelle tehtiin kirjastotalo (1925). Samalla viheraluetta laajennettiin kosken rantaan, jossa oli aiemmin ollut muun muassa kylpylä ja sähkölaitos. 1930-luvulla Kirjastonpuiston ja sitä vastapäätä sijaitsevan Koskipuiston ranta-alueet muotoiltiin ilmeeltään yhtenäiseksi kokonaisuudeksi.

Kirjastonpuisto kunnostettiin vuosina 2009–2012. Remontin yhteydessä alueella tehtiin arkeologisia tutkimuksia, joissa maan alta paljastui teollisuushistoriaan liittyviä muinaisjäännöksiä: Frenckellin paperitehtaan kivipäällysteistä piha-aluetta sekä kapearaiteisen rautatien jäänteitä. Tärkeimmät löydöt suojeltiin muinaismuistolailla ja peitettiin sorakerroksella.

## Puiston nimet
Kirjastonpuistosta on käytetty myös nimiä *Vanhan kirjastotalon puisto*, *Vanhan kirkon puisto*, *(läntinen) Koskipuisto* ja *Vainisenranta*. Nimi *Kirjastonpuisto* on tullut käyttöön kirjastotalon rakentamisen jälkeen.

Vuonna 2011 puiston osa-alueille annettiin  viralliset nimet, jotka merkittiin asemakaavaan. **Vanhankirkonpuisto** sijaitsee kirkon vieressä, **Vanhankirjastonpuisto** kosken rannassa, **Frenckellinpuisto** Frenckellin rakennusten läheisyydessä ja **Kustaa III aukio** puiston esiintymislavan edustalla. Aukion nimi viittaa Tampereen kaupungin perustajaan, kuningas Kustaa III:een. Nimen kirjoitusasu on herättänyt huomiota, sillä se ei ole suomen kielioppisääntöjen mukainen. Kadunnimitoimikunta oli kuitenkin asiasta tietoinen päätöstä tehdessään. Se ei halunnut käyttää kieliopillisesti oikeaa muotoa *Kustaa III:n aukio*, jota Kotimaisten kielten keskus oli suositellut. 

## Rakennuksia ja rakennelmia

* Vanha kirkko (1824) ja kellotapuli (1828)
* Frenckellin paperitehtaan rakennuksia: mm. konttorirakennus (1847), savupiippu (1870) ja pannuhuone (1907) 
* Tampereen Teatterin talo (1913)
* Vanha kirjastotalo (1925), nyk. kulttuuritalo Laikku
* Laikunlava (2012)
* Yleisö-WC (2011)

## Veistoksia ja muistomerkkejä
* Wäinö Aaltonen: Aleksis Kiven muistomerkki *[[Runoilija ja muusa]]* (1928)
* Jussi Mäntynen: *[[Joutsenet (Jussi Mäntysen veistos, Tampere)|Joutsenet]]* (1938)
* Suomen ensimmäisen paperitehtaan muistomerkki (1976)

## Katso myös
* Mokkapuisto

## Lähteet

## Aiheesta muualla
Kristiina Danskanen

**Kristiina Danskanen** (o.s. **Tainio**, ent. **Tainio-Pesonen**) (11. kesäkuuta 1962 – 3. helmikuuta 2019) oli suomalainen sulkapalloilija. Danskanen toimi Suomen Valmentajien toiminnanjohtajana 1.3.2011 lähtien syksyyn 2018 saakka. Danskanen oli koulutukseltaan filosofian maisteri, minkä lisäksi hänellä oli valmennukseen liittyvä koulutus. Danskanen oli naimisissa, ja hänellä oli aviomiehensä kanssa kolme lasta. Danskanen kuoli 56-vuotiaana sairauteen.

Danskanen voitti Suomen-mestaruuden kaksinpelissä vuosina 1980, 1989 ja 1990 sekä nelinpelissä vuosina 1979–1981, 1984 ja 1987–1990. Danskanen (tuolloin Tainio-Pesonen) joutui lopettamaan kilpauransa vuoden 1990 jälkeen oltuaan joulukuussa 1990 pahassa auto-onnettomuudessa.

## Lähteet
Lintian-jinja

**Lintian-jinja** (, ) on Taiwanin Hualienin piirikunnassa eli entisessä Karenkōn prefektuurissa sijaitseva šintolainen pyhäkkö. Vuoden 1943 oppaan nimeltä ”Šintopyhäkkö ja Uskonto Taiwanissa” () mukaan Japanin keisarikunnan hallitus perusti vuonna 1913 Lintianin kylän, ja sen viereiselle alueelle rakennettiin kahden vuoden jälkeen Lintian-jinja.

## Aiheesta muualla
Änew

**Änew** on kaupunki ja Ak bugdaýn piirikunnan hallinnollinen keskus Ahalin maakunnassa Turkmenistanissa. Vuoteen 2022 saakka se oli koko maakunnan keskus. Kaupunki sijaitsee Kopetdagin pohjoisella reuna-alueella 8 kilometriä Aşgabatista itään. Vuoden 2022 väestönlaskennan mukaan siellä oli 28&nbsp;653 asukasta.

Änewin luota on löydetty kuparikaudelta keskiajalle ulottuvien astutusten ja muinaislinnojen jäänteitä, jotka ovat antaneet paljon tietoja alueen varhaisten maanviljelijöiden historiasta ja heidän yhteyksistään Etu-Aasian kulttuureihin. Keskiaikaisen linnoituksen alueella oli vuonna 1456 rakennettu suuri ja koristeellinen moskeija, jonka maanjäristys tuhosi vuonna 1948. Sen erikoisuutena olivat pohjoisportaaliin kuvatut lohikäärmeet.

Änewin taajamasta tuli kaupunki vuonna 2008. Se oli Ahalin alueen hallinnollinen keskus, kunnes vuonna 2022 aluepääkaupungin status annettiin uudelle Arkadagin kaupungille. 

Änewin kautta kulkee Aşgabatistä Tejeniin ja Maryyn johtava maantie ja rautatie. Kaupungissa on elintarvike-, rakennustarvike- ja kevyttä teollisuutta. Piirikunnassa viljellään puuvillaa ja viljaa sekä harjoitetaan karjanhoitoa.

Änew muistuttaa suurta kylää, mutta aluepääkaupungin statuksen takia sinne on pystytetty suuria julkisia rakennuksia. Niistä erikoisin on mahtipontinen vehnämuseo. Nähtävyyksiin kuuluvat myös arkeologiset löytöpaikat ja keskiaikaiset rauniot.

## Lähteet

## Aiheesta muualla
* Encyclopedia Iranica
Mothers in Business

**Mothers in Business MiB ry** (MiB) on vuonna 2014 perustettu urasuuntautuneiden äitien verkosto, jonka toiminta on tarkoitettu kaikenikäisten lasten äideille. MiB edistää jäsentensä asemaa työelämässä ja yhteiskunnassa.

Mothers in Business ry on SOSTEn jäsenjärjestö.
## Historia

Tarpeen urasuuntautuneiden äitien verkostolle huomasi vuonna 2014 viiden espoolaisnaisen porukka. He toivoivat löytävänsä äideille suunnattua toimintaa, joka ei pyörisi pelkästään lasten ympärillä. Syntyi Mothers in Business -verkosto, josta tuli virallinen yhdistys toukokuussa 2015. Toiminta kasvoi nopeasti. Vuonna 2017 yhdistyksellä oli n. 2000 jäsentä ja toimintaa seitsemällä paikkakunnalla. Vuonna 2020 jäseniä on n. 4500 ja toimintaa yli kymmenellä paikkakunnalla.  

## Toiminta

MiB järjestää ammatilliseen kehittymiseen ja verkostoitumiseen keskittyviä tapahtumia. Yleisiä tapahtumatyyppejä ovat yritysvierailut, asiantuntijaluennot, lukupiirit ja verkostoitumistilaisuudet. Lähtökohtana on, että tilaisuuksiin voi osallistua lapsen kanssa.   Yhdistyksen tapahtumia järjestetään ympäri Suomea kymmenen eri paikallisjaoston voimin. Jaostoja toimii Helsingissä, Päijät-Hämeen alueella, Jyväskylässä, Kuopiossa, Kymenlaaksossa, Oulussa, Rovaniemellä, Tampereella, Turussa sekä Vaasassa.  

Yhdistys on myös aktiivinen yhteiskunnallinen vaikuttaja. Sen tavoitteena on tehdä suomalaisesta yhteiskunnasta perheystävällisempi ja työelämästä tasa-arvoisempi. MiB on ottanut kantaa työelämän joustojen, laadukkaan varhaiskasvatuksen sekä myönteisemmän perheisiin liittyvän keskustelukulttuurin puolesta. Yhdistyksellä on oma 9+9 -perhevapaasuunnitelma, jossa tuetut perhevapaat jakaantuvat tasan vanhempien kesken.   Yhdistys on kartoittanut jäsentensä kokemaa raskaussyrjintää: viidennes yhdistyksen jäsenkyselyyn vastanneista kertoi kokeneensa perhetilanteeseen liittyvää syrjintää. 

## Katso myös
* Naisjärjestöjen Keskusliitto

## Lähteet
* Mothers in Business ry:n verkkosivut

### Viitteet

## Aiheesta muualla
* Mothers in Business MiB ry:n verkkosivut
* Mothers in Business MiB ry:n Facebook-sivu
Mäntyharjun yhtenäiskoulu

**Mäntyharjun yhtenäiskoulu** on Mäntyharju kunnan kirkonkylässä toimiva yhtenäiskoulu (luokka-asteet 0-9). Sen naapurustossa sijaitsevat Mäntyharjun kirjasto ja lukio Mäntyharjuntien eteläpuolella ja Mäntyharjun terveyskeskus koulun länsipuolella. Koulurakennus on vuodelta 2011. 

Yhtenäiskoulua kävi vuonna 2016 yhteensä 439 peruskoululaista. Esikoululaiset mukaanluettuna hieman uudempi tieto totesi oppilaita olevan noin 475. 

Koulu osallistuu muun muassa Liikkuva koulu ja Kiva Koulu -hankkeisiin.

## Lähteet
Mäntyharjun hyvinvointikeskus

**Mäntyharjun hyvinvointikeskus** on Mäntyharjun kirkonkylällä toimiva julkisen palvelun sosiaali- ja terveyskeskus. Vuoden 2017 alusta Mäntyharjun terveys- ja sosiaalipalveluiden toteuttamisesta on vastannut usean kunnan yhteisen Etelä-Savon sosiaali- ja terveyspalvelujen kuntayhtymä Essote ja vuoden 2023 alusta Etelä-Savon hyvinvointialue. Terveyskeskuksen laboratoriotoiminnoista vastaa Itä-Suomen laboratoriokeskuksen liikelaitoskuntayhtymä (ISLAB), jonka osaomistaja Essote on.

Etelä-Savossa terveyskeskusten sijaan vuodesta 2017 käytetty hyvinvointikeskus-nimitys on herättänyt keskustelua. Esimerkiksi kielen ymmärrettävyysen kannalta ilmaisua on pidetty harhaanjohtavana ja jopa hallintolain vastaisena. Kielellisesti selkeämpää on kutsua toimipistettä edelleen Juvan sosiaali- ja terveyskeskukseksi.
  
## Lähteet

## Aiheesta muualla
*Tanja Rihu (28.11.2016) Mäntyharjun terveyskeskuksen remonttihinta ylittyy - Lisämäärärahaa tarvitaan (lansi-savo.fi)
*Essote - sairaaloiden ja hyvinvointikeskusten osoitteet ja kartat  (essote.fi)
*Essoten kesä 2019 (pdf)  (essote.fi)
Tiemestari

**Tiemestari** on kunnan liikenneväylien kunnossapitoyksikön esimiehenä toimiva viranhaltija. Aiemmin tiemestari oli valtionhallinnon virkamies, joka johti toimialueensa teiden kunnossapitotöitä.

## Tiemestari 1960-luvulla

Tiemestari oli 1960-luvulla tie- ja vesirakennushallituksen alainen virkamies, joka huolehti toimialueensa eli tiepiirin maanteiden ja paikallisteiden kunnossapidon johtamisesta. Suomessa oli 1965 yhteensä 175 tiepiiriä, jotka olivat vanhemman tai nuoremman tiemestari hoidossa. Lisäksi 16 tiepiirissä oli ylimääräinen tiemestari. Jokaisessa tie- ja vesirakennuspiirissä toimi ylitiemestari, joka työskenteli kunnossapitopäällikkönä toimivan insinöörin alaisuudessa. Suomessa oli 1965 kaikkiaan 13 tie- ja vesirakennuspiiriä, joiden päällikkönä oli piiri-insinööri. Tiemestarin tehtävät oli lueteltu tie- ja vesirakennushallituksen 1948 julkistamassa tiemestarin ohjesäännössä. Koulutukseltaan tiemestarit olivat tavallisesti teknillisen koulun tienrakennuksen opintosuunnan suorittaneita rakennusmestareita.

## Lähteet
Vanhankirkonpuisto

**Vanhankirkonpuisto** voi tarkoittaa jotain seuraavista:

* Vanhankirkonpuisto eli Vanha kirkkopuisto, puisto ja hautausmaa Helsingissä
* Vanhankirkonpuisto, puistoalue Tampereella (osa Kirjastonpuistoa)

## Katso myös
* Vanhan kirkon puisto
Keith Barrow (albumi)

__NOTOC__
**Keith Barrow** on Keith Barrow'n studioalbumi, joka julkaistiin vuonna 1977 ja uusintapainokset 2002 ja 2011.

*[[Billboard]]* valitsi kappaleet ”Mr. Magic Man”, ”I Put the Twinkle In Your Eye” ja ”Questions” albumin keskeisimmiksi.

”Mr. Magic Man” on cover-versio Wilson Pickettin (1974) ja ”You Don't Know How Hard It Is” The Devastating Affair'n (1974) alkuperäiskappaleista. Barrow kirjoitti kappaleen ”Teach Me (It's Something About Love)”. Musiikkitoimittaja Christian John Wikanen mukaan Barrow loi jokaista albumin kappaletta varten selvästi erotettavan ihmistyypin.

## Kappaleet

## Kokoonpano
* Keith Barrow – laulu
* Bobby Eli, T.J. Tindall, Dennis Harris – kitarat
* Michael ”Sugar Bear” Forman – basso
* Ron ”Have Mercy” Kersey, Carleton Kent, Shadid Ali – keyboardit
* Jerry Jones, Charles ”Good Ol' 77” Collins – rummut
* Larry Washington – congat & perkussiot
* Vincent Montana Jr. – vibrafoni
* Don Renaldo and His ”Heavenly” Strings & Horns

## Lähteet
* Uusintapainoksen (2011) kansivihko
*Discogs
### Viitteet
Jeumont

**Jeumont** on kunta Pohjois-Ranskassa Nordin departementissa Hauts-de-Francen alueella. Se sijaitsee Sambrejoen varrella Ranskan ja Belgian rajalla.

Jeumontissa on useita art deco –tyylisuunnan taloja, jotka paikallinen arkkitehti Adolphe Danis on suunnitellut.

## Tunnettuja kuntalaisia
* Jean-Pierre Papin (s.1963), jalkapalloilija, pelasi Jeumontissa 1970–1978
* Benjamin Pavard (s.1996), jalkapalloilija, pelasi Jeumontissa 2002–2005

## Lähteet

## Aiheesta muualla
Trélon

**Trélon** on kunta Pohjois-Ranskassa Nordin departementissa Hauts-de-Francen alueella. Se sijaitsee lähellä Belgian rajaa.

Trelon on entinen lasinvalmistuskaupunki, ja muistona tästä menneisyydestä siellä on lasimuseo ja -työpaja (*Musée-atelier du verre de Trélon*). Avesnes-sur-Helpen alueella on kolme muutakin lasimuseota. 

Kunnan nähtävyyksiin kuuluu myös linna *Château de Trélon*. Se on todennäköisesti rakennettu samalla paikalla 1400-luvulla sijainneen linnoituksen paikalle. Linnaa uudistettiin vähitellen ajan myötä, ja siitä kehkeytyi lopulta Ludvig XIII -tyylinen linna, jonka sisustuksena on runsaasti arvokkaita huonekaluja, gobeliineja, Sèvresin posliinia sekä erilaisia taideteoksia. Château de Trélon on kuulunut 1500-luvulta lähtien de Meroden suvulle. Suvun jäsenissä oli kreivejä, paroneja ja prinssejä, jotka kuuluivat Italian, Espanjan ja Monacon kuninkaallisiin perheisiin. Kuuluisimpia perheenjäseniä oli Belgian vallankumoukseen ja sitä seuranneeseen itsenäistymiseen osallistunut Félix de Merode (1791-1857). Hänellä oli kaksi poikaa, Xavier de Merode, josta tuli upseeri ja paavi Pius IX:n läheinen arkkipiispa, sekä Werner de Merode, joka teki linnan tärkeimmät muutokset korottamalla kattoja ja rakentamalla kappelin.

## Lähteet

## Aiheesta muualla
Kristoff St. John

**Kristoff St. John** (15. heinäkuuta 1966 New York – 3. helmikuuta 2019 Los Angeles) oli yhdysvaltalainen näyttelijä. Hän tuli tunnetuksi *[[Tunteita ja tuoksuja]]* -draamasarjasta, jossa hän näytteli Neil Wintersiä vuodesta 1991 kuolemaansa saakka.

## Yksityiselämä

St. John oli vuosina 1991–1995 naimisissa nyrkkeilijä Mia St. Johnin kanssa. Heillä on kaksi lasta, poika (s. 1989 k. 2014) ja tytär (s. 1992).
Vuosina 2001–2007 St. John oli naimisissa Allana Nadalin kanssa, jonka kanssa hänellä on tytär (s. 2003). Skitsofreniaa sairastanut poika teki itsemurhan vuonna 2014 ja oli itsemurhan aikoihin sairaalahoidossa mielenterveysongelmien takia. Erityisesti St. John otti poikansa itsemurhan raskaasti. Kolme vuotta myöhemmin poikansa kuoleman vuosipäivän aikoihin St. John uhkasi satuttaa itseään, minkä takia hän joutui hakeutumaan itsekin psykiatriseen hoitoon. Syyskuussa 2018 St. John julkisti kihlauksensa venäläisen mallin Kseniya Mikhalevan kanssa. Heidän oli tarkoitus avioitua vuonna 2019.

St. John löydettiin kuolleena kotoaan. Vierailulle mennyt ystävä soitti ensiapua, mutta mitään ei ollut tehtävissä St. Johnin pelastamiseksi. St. John kuoli sydänlihassairauteen. Kuolema on merkitty ruumiinavauspöytäkirjoihin tapaturmaiseksi, sillä St. John oli kuollessaan voimakkaasti alkoholin vaikutuksen alainen. Hän ei koskaan päässyt yli poikansa kuolemasta, vaan alkoi juoda ja masentui.

## Lähteet
Carmen Polo

**María del Carmen Polo y Martínez Valdés** (myös **Carmen Polo de Franco**, lempinimi **Doña Carmen**; 9. heinäkuuta 1900 Oviedo – 6. helmikuuta 1988 Madrid) oli Espanjan diktaattorina toimineen Francisco Francon puoliso.

Polo syntyi varakkaaseen asturialaiseen kauppiasperheeseen ja kävi salesiaaninunnien pitämää koulua. Hän tutustui Francisco Francoon vuonna 1917 ja he menivät naimisiin lokakuussa 1923 Francon sotilasuran lähdettyä nousuun. Heille syntyi vuonna 1926 yksi tytär, Carmen. Polo oli harras katolilainen ja uskonnollinen konservatiivi, joka halveksui Espanjan toista tasavaltaa johtaneita liberaaleja. Hän kannatti ja ruokki aviomiehensä taantumuksellista aatemaailmaa. Toisaalta Espanjan sisällissodan aikana Polo pelasti kirjailija Miguel de Unamunon, joka arvosteli lokakuussa 1936 julkisesti Francon liittolaista kenraali José Millán Astrayta.

Francon valtakautena Polo eli lähestulkoon kuin kuningatar ja odotti sen mukaista kohtelua. Hän kannatti tiukan vanhoillista uskonto- ja sosiaalipolitiikkaa, ja alkoi 1950-luvulla puuttua enemmän miehensä päätöksentekoon. Polo pyrki eristämään Francon ulkopuolisista vaikuttimista ja toisinaan painosti tätä tekemään tiettyjä päätöksiä. Polon on arveltu vaikuttaneen siihen, että Francon aikana seksin ja seksuaalisuuden käsittelyä espanjalaisessa kirjallisuudessa, elokuvassa ja teatterissa rajoitettiin tiukalla sensuurilla. Monien mielestä Polon tuhlaileva elämäntapa ja hienot vaatteet ja korut olivat ristiriidassa hänen vaalimiensa hurskauteen ja pidättyväisyyteen perustuvien arvojen kanssa. Polo halusi kytkeä perheensä aristokratiaan. Hän järjesti tyttärensä avioliiton aatelissukuisen Cristóbal Martínez-Bordiún kanssa ja ehti näkemään tyttärentyttärensä avioitumisen Espanjan syrjäytettyyn hallitsijasukuun kuuluneen herttua Alfonso de Borbónin kanssa.

Polo vetäytyi julkisuudesta Francon kuoltua vuonna 1975, mutta pysyi uskollisten francolaisten keulakuvana kuolemaansa asti. Hän kuoli 87-vuotiaana keuhkokuumeeseen. Espanjan kuningasperhe esitti viralliset surunvalittelut hänen tyttärelleen.

## Lähteet

## Aiheesta muualla
Toivalan koulu

**Toivalan koulu** on Siilinjärven eteläosassa Toivalan taajamassa toimiva alakoulu (luokka-asteet 1-6). Koulu sijaitsee runsas 10 kilometriä Siilinjärven keskustasta etelään. Alakoulua käy noin 300 oppilasta. 

Naapuritontilla sijaitsee Suininlahden koulu (yläkoulu). 
## Lähteet
Dandanqanin taistelu

**Dandanqanin taistelu** oli Dandanqanissa nykyisessä Turkmenistanissa 23. toukokuuta 1040 käyty taistelu ghaznavidien ja seldžukkien välillä. Seldžukkien jousiratsumiesten onnistui voittaa ghaznavidien raskaammin aseisettu suuri armeija ja valloittaa ghaznavidien valtakunnan länsiosat. Aiemmin mahtavista ghaznavideista tuli myöhemmin käytännössä seldžukkien vasalleja.

## Tausta
Nykyisen Afganistanin Ghaznista käsin hallinnut ghaznavidihallitsija Mahmud Ghaznilainen oli luonut noustuaan valtaan vuonna 997 suuren valtakunnan valloitusretkillään Afganistanissa, Intian niemimaalla ja Persiassa. Mahmud kuoli vuonna 1030 ja samoihin aikoihin alueelle oli alkanut muodostua ghaznavidien tavoin toinen turkkilainen valtakunta. Seldžukit alkoivat työntyä Mahmudin seuraajan Masud I:n valtakaudella Amudarjan yli ghaznavidien hallitsemaan Khorasaniin. Ghaznavidit olivat tuolloin sidottuja sotiinsa Pandžabissa, mutta lopulta vastatakseen seldžukkien muodostamaan uhkaan Masud päätti tehdä suuren sotaretken Transoksaniaan.

## Taistelu
Dandanqanin taistelu käytiin 23. toukokuuta 1040 nykyisen Turkmenistanin Dandanqanissa. Dandanqan oli pieni kaupunki Karakumin aavikolla jonkin matkan päässä Mervin kaupungista. Mahmud oli johtanut paikalle suuren ghaznavidiarmeijan, johon kuului esimerkiksi raskasta ratsuväkeä ja sotanorsuja. Armeija oli kuitenkin heikentynyt alueella vallinneen kuivuuden ja nälänhädän takia. Seldžukkiarmeija käsitti noin 16&nbsp;000 miestä ja heitä johtivat veljekset Toghril Beg ja Chaghri Beg. Raskaammin aseistettu ghaznavidiarmeija kärsi perusteellisen tappion nopeammin liikkuville seldžukkien ratsujousimiehille. Ghaznavideja johtanut Masud pääsi itse pakenemaan taistelukentältä.

## Seuraukset
Ghaznavidit menettivät taistelun jälkeen koko valtakuntansa länsipuoliskon seldžukeille. Heidän onnistui kuitenkin pitää hallussaan Kabulin laakso ja Pohjois-Intia. Seldžukit olivat joka tapauksessa nousseet heidän tilalleen alueen voimakkaimmaksi turkkilaiseksi valtakunnaksi. Ghaznavidit tekivät myöhempien hallitsijoidensa kausilla rauhan seldžukkien kanssa, mutta samalla heistä tuli käytännössä heidän vasallejaan.

## Lähteet
Anna-Liisa Lehessaari

**Anna-Liisa Lehessaari** (s. 1960 ) on puheanalyysin kehittäjä Helsingin yliopistosta. Tunnetaan myös nimellä Anna-Liisa Nieminen. Hän väitteli Helsingin yliopistossa 1996 ensimmäisenä professori Antti Iivosen oppilaista. 

## Teokset
* Lehessaari, Anna-Liisa: *Alkoholin vaikutus puheen prosodiikkaan. The Effects of Alcohol in Speech Prosody*. Publications of the Department of Phonetics University of Helsinki. HY:n fonetiikan laitoksen julkaisuja 40. 215 sivua. 1996. . Väitöskirja.
* Nieminen, Anna-Liisa: *Suomen yksisanalausumien intonaatiosta – havaintokokeita synteettisellä puheella*. Helsingin yliopiston fonetiikan laitos. 1985. Lisensiaattityö.
* Nieminen, Anna-Liisa: *Suomen yksisanaisten myöntövastausten intonaatiosta*. Helsingin yliopiston suomen kielen laitos. 1984.
* Nieminen, Anna-Liisa: *Suomen intonaation identifiointi ja diskriminointi*. Helsingin yliopiston fonetiikan laitos. 1983. Pro gradu.

## Julkaisut
* Lehessaari, Anna-Liisa & Toivonen, Raimo:  *Kuulonmalli: uuden vuosituhannen puheentutkimusta*. Kielitieteen päivät Jyväskylässä 17.−19.5.2001, Esitelmäabstraktit, Jyväskylän yliopisto 2001.
* Lehessaari, Anna-Liisa & Toivonen, Raimo: *Kuulonmalli: uuden vuosituhannen puheentutkimusta*. Vokologiaa, puheviestintää ja muuta puheentutkimusta – Juhlakirja Timo Leinolle. Toim. Laukkanen Anne-Maria ja Välikoski Tuula-Riitta. Tampereen yliopisto. Puheopin laitos. Raportteja 2/2001. s. 77−83. .
* Lehessaari, Anna-Liisa & Toivonen, Raimo: *Suomen kielen lause- ja tekstiprosodiikkaa*. Kielitieteen päivät Turussa 14.−15. toukukuuta 1999, Esitelmien tiivistelmät, Turun yliopisto 1999.
* Lehessaari, Anna-Liisa, Yli-Luukko, Eeva: *Lausepainotutkimuksen foneettisia perusteita ja validiteettikysymyksiä*, Helsingin yliopiston fonetiikan laitoksen monisteita 20, HY 1999.
* Lehessaari, Anna-Liisa & Toivonen, Raimo: *Panorama − Prospect − Profile: On the Computer-Aided Description of Prosodic Quality of Speech*, Proceedings of the Finnic Phonetics Symposium, August 11−14 1998. Pärnu. Estonia. pp. 325−328, Linguistica Uralica XXXIV 1998 3. Edited by Einar Meister. ISSN 0868-4731.
*  Lehessaari, Anna-Liisa & Toivonen, Raimo: *Puhenopeus ja puhujan identiteetti tietokoneavusteisen puheentutkimuksen mahdollisuuksia*. Kielitieteen päivät Tampereella 15.−16. toukukuuta 1998, Esitelmien tiivistelmät,  Tampereen yliopisto 1998.
* Lehessaari, Anna-Liisa: *The Effect of Alcohol in Speech Prosody*, Meeting of the Finnish and Russian Phoneticians, October 17−18 1997, University of Helsinki, Poster.

## Lähteet
Reino Hannula

**Reino Rafael Hannula**  (14. huhtikuuta 1905 Ulvila – 15. elokuuta 1987 Pori) oli suomalainen kouluneuvos, joka toimi Porin lyseon opettajana 40 vuotta ja koulun rehtorina 35 vuotta.

## Henkilöhistoria
Reino Hannulan vanhemmat olivat  opettaja, taloustirehtööri Frans August Hannula ja Hilja Viktoria Kuhlman ja puoliso vuodesta 1934 Hilkka Sauramo. Kulttuuritoimittaja ja -kriitikko Risto Hannula oli heidän poikansa. Reino Hannula tuli ylioppilaaksi Porin lyseosta 1923 ja valmistui filosofian kandidaatiksi Helsingin yliopistosta 1928. Hän oli Porin lyseon saksan ja ranskan lehtori 1929–1969 ja koulun rehtori 1934–1969. Yleisradion Porin paikallinen ohjelmapäällikkö Hannula oli 1941–1944. Hän oli Porin kaupunginvaltuuston jäsen 1948–1964 ja tasavallan presidentin valitsijamies 1962, ja hänellä oli myös useita muita luottamustoimia. Kouluneuvoksen arvon Hannula sai vuonna 1970, Pori-palkinto hänelle myönnettiin 1974. Reino ja Hilkka Hannulan testamenttiin perustuvalla Suomen Kulttuurirahaston nimikkorahastolla tuetaan musiikkia.

## Julkaisuja
* *Porin lyseo 1879–1954*, 1954, 75-vuotismatrikkelin toim. J. V. Sysimetsä, Reino Hannula

## Lähteet
FK Spartak Semey

**Fýtbol Klýby Spartak Semey** on kazakstanilainen jalkapalloseura Semeyn kaupungista. Seura pelasi vuonna 2015 Kazakstanin toiseksi korkeimmalla sarjatasolla Kazakstanin 1. divisioonassa, jonka jälkeen se ei ole pelannut Kazakstanin kahdella korkeimmalla sarjatasolla. Seura on voittanut kolmesti Kazakstanin mestaruuden. Mestaruudet ovat vuosilta 1994, 1995 ja 1998. Seura pelasi tuolloin nimellä *Jelimai Semipalatinsk*.

## Lähteet
Hallila (Myrskylä)

**Hallila** () on kylä Myrskylän kunnan eteläosassa, Lahdesta Myrskylän kautta  Koskenkylään johtavan seututie-167:n varrella, Se on maanmittauslaitoksen kiinteistörekisterissä Myrskylän kunnan toinen maarekisterikylä 504 (Myrskylän kunta) - 402 (Hallila) kaikkiaan seitsemästä maarekisterikylästä.

Hallilassa on mm. Puharin mansikkaluomumaatila , Hallilan hevostila.  Hallilaan kuuluu myös Humalakosken kylä.   Hallilan Skånkärretissä ja Virmossenilla on kummallakin alueellan kaksi kivikautista asuinpaikkaa. 

Hallilassa kylätoimintaa harjoittaa Hallilan kyläseura. 

## Muuta

Hallilassa on liikenne- ja viestintäviraston maantiekamera, mikä on asennettu 26. lokakuuta 2009. 

## Lähteet
Saarenmaan satama

**Saarenmaan satama** (; LOCODE: EESMA)  on Virossa Saarenmaan saaren pohjoisrannalla sijaitseva satama. Sataman omistaa Tallinna Sadam -yhtiö. Se on harvaan asutulle Ninasenniemelle rakennettu luonnonsatama kolmisenkymmentä kilometriä Kuressaaresta luoteeseen. 

Satama on otettu käyttöön vuonna 2006. Laivapaikkojen lisäksi satamassa on paikkoja pienveneille.

## Lähteet

## Aiheesta muualla
Saariston linnut

**Saariston linnut Suomen luonnossa** on Dick Forsmanin teos Suomen rannikon saariston linnuista. Teoksen on julkaissut Otava vuonna 2019. 

Alkusanoissaan Forsman sanoo, että kirja on tarkoitettu tavallisille luonnossa liikkuville eikä edellytä asiantuntemusta. Hän toteaa, että vaikka saariston vakituisten asukkaiden määrä on vuosikymmenien kuluessa vähentynyt, mökkien määrä on moninkertaistunut, eikä saaristossa juuri ole kolkkaa, joka jäisi ihmistoimien ulkopuolelle. Hän kehottaakin luonnossa liikkujia vastuullisuuteen.

Johdannossa Forsman esittää saariston jaon sisä-, väli- ja ulkosaaristoon ja esittelee niiden ominaispiirteitä. Hän perustelee teoksen lajivalikoimaa siten, että ensinnäkin mukana ovat lajit, joiden pesintä tapahtuu ensisijaisesti saaristossa, muuten lajivalikoima kattaisi koko Suomen linnuston. Mukana on kuitenkin myös sellaisia lajeja, jotka saaristossa pesiessään tai läpi muuttaessaan ovat erityisen näkyviä.

Kirjassa esitellään 94 tyypillistä saariston lintulajia. Kirjan alussa on kartta, johon on merkitty merkittävät saaristoalueet.

## Arviot
Jan Södersved toteaa ''Linnut''-lehdessä, että kuvat ovat erinomaisia ja riittävän suuria, mutta hän olisi toivonut pikkukajavan rinnalle vertailukuvaksi kuvaa nuoresta pikkulokista. Plussaa hän antaa onnistuneesta lajitelmasta ja selkeistä ja teknisesti hyvistä kuvista, miinusta tulee levinneisyyskarttojen puutteesta.

## Lähteet
Johnston

**Johnston** voi tarkoittaa seuraavia:

## Henkilöitä, Johnston sukunimenä

* Aaron Johnston (s. 1995), irlantilainen kartanlukija
* Alan Johnston (s. 1962), englantilainen toimittaja
* Alistair Johnston (s. 1998), kanadalainen jalkapalloilija
* Arthur Johnston (1898–1954), yhdysvaltalainen elokuvasäveltäjä
* Berry Johnston (s. 1935), yhdysvaltalainen pokeriammattilainen
* Bill Johnston (1894–1946), yhdysvaltalainen tennispelaaja
* Bob Johnston (1932–2015), yhdysvaltalainen musiikkituottaja
* Brian Johnston (1912–1994), brittiläinen krikettiselostaja
* Brian Johnston (s. 1958), australialainen rugbynpelaaja
* Brian Johnston (s. 1986), yhdysvaltalainen amerikkalaisen jalkapallon pelaaja
* Brian Johnston (s. 1968), yhdysvaltalainen vapaaottelija
* Bruce Johnston (s. 1942), yhdysvaltalainen muusikko
* David Johnston (s. 1941), kanadalainen tietokirjailija ja poliitikko, Kanadan kenraalikuvernööri
* Edward Johnston (1872–1944), englantilainen kirjoitusmerkkien suunnittelija ja kalligrafi
* Henry S. Johnston (1867–1965), yhdysvaltalainen lakimies, demokraattipoliitikko ja Oklahoman kuvernööri
* Joe Johnston (s. 1950), yhdysvaltalainen elokuvaohjaaja
* Joseph E. Johnston (1807–1898), Etelävaltioiden kenraali Yhdysvaltain sisällissodassa
* Julie Ertz, o.s. Johnston (s. 1998), yhdysvaltalainen jalkapalloilija
* Kristen Johnston (s. 1967), yhdysvaltalainen näyttelijä
* Marshall Johnston (s. 1941), kanadalainen jääkiekkoilija ja valmentaja
* Mike Johnston (s. 1957), kanadalainen jääkiekkovalmentaja
* Mo Johnston (s. 1963), skotlantilainen ammattilaisuransa päättänyt jalkapalloilija
* Ollie Johnston (1912–2008), yhdysvaltalainen animaattori
* Quentin Johnston (s. 2001), yhdysvaltalainen amerikkalaisen jalkapallon pelaaja
* Rebecca Johnston (s. 1989), kanadalainen jääkiekkoilija
* Reginald Johnston (1874–1938), skotlantilainen akateemikko, diplomaatti ja pedagogi
* Ross Johnston (s. 1994), kanadalainen jääkiekkoilija
* Ryan Johnston (s. 1992), kanadalainen jääkiekkoilija
* Sue Johnston (s. 1943), englantilainen näyttelijä
* Tyler Johnston (s. 1987), kanadalainen näyttelijä
* Wyatt Johnston (s. 2003), kanadalainen jääkiekkoilija.
* Zoë Johnston, brittiläinen laulaja ja lauluntekijä

## Henkilöitä, Johnston etunimenä

* Johnston McCulley (1883–1958), yhdysvaltalainen pulp-kirjailija ja elokuvakäsikirjoittaja
* J. Johnston Pettigrew, yhdysvaltalainen kirjailija, kielitieteilijä, diplomaatti ja Etelävaltioiden prikaatikenraali Yhdysvaltain sisällissodassa

## Muita merkityksiä

* Johnstonin atolli, Yhdysvalloille kuuluva saari Tyynellämerellä
* Johnston, Edward Johnstonin suunnittelema kirjasintyyppi
Jari Karppinen

**Jari Karppinen** (s. 1957 Lahti) on lahtelainen jalkapallofani ja lakimies.

Karppinen syntyi perheeseen, jossa kannatettiin Lahden Reipasta. Lahtelaisten jalkapalloseurojen yhdistymisen jälkeen vuonna 1996 Karppisesta tuli FC Lahden kannattaja. https://www.youtube.com/watch?v=a5IUgEYnF70 Hän käy vuosittain katsomassa lähes kaikki FC Lahden Veikkausliigaottelut.

Lisäksi Karppinen on intohimoinen Suomen jalkapallomaajoukkueen kannattaja. Hän on nähnyt kaikki Suomen MM- ja EM-karsintaottelut sekä Kansojen liigan ottelut vuodesta 1996 alkaen aina Covid-19 -pandemian puhkeamiseen asti. Peräkkäisiä otteluita kertyi yhteensä 122 ennen Covid-19 pandemian alkamista. Pandemia esti pääsyn seitsemään otteluun. Pandemian jälkeen katsottujen karsinataotteluiden sarja on jatkunut keskeytymättömänä 13.11.2021 alkaen. Karppisen sadas peräkkäinen karsintaottelunsa oli Ukraina–Suomi Odessassa 12.11.2016. 

Karppinen käynyt myös kaikissa jalkapallon MM- ja EM-kisoissa vuodesta 1990 alkaen.https://www.hs.fi/urheilu/art-2000009243723.html Hän on nähnyt yhteensä 152 MM-lopputurnausottelua ja 62 EM-lopputurnausottelua. Lisäksi hän on käynyt seuraamassa useita muidenkin FIFA:n maanosaliittojen lopputurnauksia. Hän on lukuisillaan ulkomaanmatkoillaan vieraillut kaikissa 211 FIFA:n jäsenmaassa, viimeisenä Libyassa joulukusssa 2023. Hän on nähnyt yli 150 FIFA:n jäsenmaan A-maaottelun sekä nähnyt jalkapallo-ottelun yli 110 maassa.

Ammatiltaan Karppinen on käräjätuomari.

## Huomioinosoituksia

* Suomen Palloliiton valitusvaliokunnan puheenjohtaja (2010–)
* FC Reipas ry:n hallituksen jäsen (2003–)
* Lahden Erotuomarikerho ry:n hallituksen jäsen (1995–2012)
* Captain’s Ball (2010)
* Suomen Palloliiton kultainen ansiomerkki (2012)
* Suomen Palloliiton kultainen ansiolevyke (2017)
* Veikkausliigan Respect-palkinto (2017)

## Lähteet
Johnston (kirjaintyyppi)

**Johnston** on Edward Johnstonin vuonna 1916 suunnittelema Lontoon metron opasteissa käytettävä kirjaintyyppi. Sen alkuperäinen nimi oli "Underground", myöhemmin sitä kutsuttiin nimellä "Johnston's Railway Type" ja lopulta yksinkertaisesti nimellä "Johnston". Johnston on toiminut esikuvana useille muille sans-serif-kirjaintyypeille, muun muassa Gill Sansille. Fonttivalmistajat P22 ja ITC ovat lisäksi julkaisseet Johnstonista omat digitaaliset versionsa.

Nykyisin Lontoon metron opasteissa ja muussa viestinnässä käytetään Monotypen vuonna 2016 suunnittelemaa Johnstonin laajennettua versiota nimeltään Johnston 100, jossa on enemmän leikkauksia kuin alkuperäisessä kirjaintyypissä.

## Lähteet
Roomassaaren satama

**Roomassaaren satama** () on Virossa Saarenmaan saaren etelärannalla Kuressaaressa sijaitseva matkustaja-, tavara- ja venesatama. Sataman omistaa Saarte Liinid -yhtiö. Se sijaitsee viitisen kilometriä Kuressaaresta etelään.

## Historiaa
Roomassaaren satama rakennettiin 1890-luvulla korvaamaan Kuressaaren keskustan piensatamat.

## Lähteet

## Aiheesta muualla
Inginmaa

**Inginmaa** on Kouvolassa Kuusankosken suuralueella sijaitseva kylä, Keltin kaupunginosassa. Inginmaa kuului vuoteen 2009 asti Kuusankosken kaupunkiin. Inginmaan eteläosan halki kulkee Lahden ja Kouvolan välinen rautatie ja pohjoisosan halki Valtatie 12, Kontjärven pohjoispuolella. 

Inginmaalla oli ennen kaksi radan ylittävää tasoristeystä, jotka poistettiin vuonna 2004 uuden ylikulkusillan valmistuessa Saunamäelle. Saunamäki on samannimisen mäen vierellä sijaitseva rautatien liikennepaikka, jossa on muun muassa kaksi vaihdetta raiteenvaihtoa varten. Lahti–Kouvola-rata perusparannettiin 2010-luvun vaihteessa, jolloin radan suurin sallittu nopeus nousi 200 kilometriin tunnissa.

Inginmaa kuului vuoteen 1921 asti Iitin kuntaan ja se liitettiin Kuusankoskeen vuonna 1921, kun Kuusankoski erotettiin itsenäiseksi kunnaksi Iitistä ja Valkealasta. Kylä kuului Kuusankosken kaupungin lakkauttamiseen asti Kuusankoskeen, vaikka lähimmät palvelut sijaitsevat Elimäen puolella Korialla. Esimerkiksi inginmaalaiset koululaiset käyvät koulua Korian ala-asteella ja Elimäen yläasteella.
Mikonatsoli

**Mikonatsoli** (C18H14N2Cl4O) on imidatsolijohdannaisiin kuuluva orgaaninen yhdiste. Yhdistettä käytetään lääketieteessä ja eläinlääketieteessä useiden sieni-infektioiden hoitamiseen. Mikonatsoli kuuluu WHO:n laatimaan tärkeimpien lääkeaineiden luetteloon.

## Ominaisuudet ja käyttö
Huoneenlämpötilassa mikonatsoli on kiteistä ainetta, joka liukenee vain vähäisessä määrin veteen. Orgaanisiin liuottimiin se liukenee paremmin. Yhdisteen sienten kasvua estävät ominaisuudet perustuvat siihen, että mikonatsoli estää sieniä syntetisoimasta solukalvoihinsa tarvitsemaansa ergosterolia. Mikonatsoli on laajakirjoinen sienilääke, joka tehoaa useisiin rihmasieniin ja hiivoihin. Tämän lisäksi sillä on antibioottisia ominaisuuksia ja se tehoaa eräisiin grampositiivisiin bakteereihin. Mikonatsolia käytetään muun muassa jalkasienen, emättimen hiivatulehdusten ja suun sieni-infektioiden hoitamiseen. Yhdistettä käytetään paikallisesti voiteena tai suun kautta tablettina. Mikonatsolia voidaan käyttää myös koirien ja kissojen sieni-infektioiden hoitoon.

## Haittavaikutukset
Mikonatsolin aiheuttamia haittavaikutuksia voivat olla paikallinen ihoärsytys, huonovointisuus, oksentelu, ripuli ja pääkipu.

## Valmistus
Mikonatsolin synteesin ensimmäisessä vaiheessa 2,4-diklooriasetofenoni bromataan 2,4-dikloorifenasyylibromidiksi. Tämä välituote reagoi nukleofiilisella substituutiolla imidatsolin kanssa. Seuraavassa vaiheessa ketoniryhmä pelkistetään hydroksyyliryhmäksi natriumboorihydridillä. Viimeinen vaihe on reaktio 2,4‐diklooribentsyylikloridin kanssa.
:

## Lähteet